На основи члена 10. Покраїнскей скупштинскей одлуки о додзельованю буджетних средствох за финансованє и софинансованє програмних активносцох и проєктох у обласци основного и штреднього образованя и воспитаня и школярского стандарду у Автономней Покраїни Войводини («Службени новини АПВ», число 14/15) и члена 15. и 16. пасус 2. Покраїнскей скупштинскей одлуки о покраїнскей управи («Службени новини АПВ», число 37/14 и 54/14 - др. одлука), покраїнски секретар за образованє, предписаня, управу и национални меншини - национални заєднїци п р и н о ш и

**ПРАВИЛНЇК**

**O ДОДЗЕЛЬОВАНЮ БУДЖЕТНИХ СРЕДСТВОХ ПОКРАЇНСКОГО СЕКРЕТАРИЯТУ ЗА ОБРАЗОВАНЄ, ПРЕДПИСАНЯ, УПРАВУ И НАЦИОНАЛНИ МЕНШИНИ - НАЦИОНАЛНИ ЗАЄДНЇЦИ ЗА ФИНАНСОВАНЄ И СОФИНАНСОВАНЄ ПРОГРАМНИХ АКТИВНОСЦОХ И ПРОЄКТОХ ЗА ДЗВИГАНЄ КВАЛИТЕТУ ШКОЛЯРСКОГО СТАНДАРДУ У АВТОНОМНЕЙ ПОКРАЇНИ ВОЙВОДИНИ**

**Член 1.**

Зоз тим правилнїком ше ушорює способ, условия и критериюми за додзельованє буджетних средствох (у дальшим тексту: средства) за финансованє и софинансованє програмних активносцох и проєктох за дзвиганє квалитету школярского стандарду у Автономней Покраїни Войводини (у дальшим тексту: АП Войводина), у складзе зоз апроприяциями яки одобрени зоз одлуку о буджету Автономней Покраїни Войводини у рамику роздїлу Покраїнского секретарияту за образованє, предписаня, управу и национални меншини-национални заєднїци (у дальшим тексту: Покраїнски секретарият).

**Член 2.**

Право на додзельованє средствох маю установи школярского стандарду – доми школярох штреднїх школох, школи з домом школярох, специялни школи з домом школярох, школярски центри, школярски одпочивалїща и школярски културни центри на териториї АП Войводини чий снователь Република Сербия и АП Войводина (у дальшим тексту: хаснователє).

**Член 3.**

Програмни активносци и проєкти за дзвиганє квалитету школярского стандарду зоз члена 1. того правилнїка ше финансує односно софинансує прейґ конкурса (у дальшим тексту: конкурс) хтори Покраїнски секретарият розписує найменєй раз рочнє, у складзе зоз Финансийним планом Покраїнского секретарияту и одлуку о буджету Автономней Покраїни Войводини.

У Конкурсу ше находза податки о назви акта на основу хторого ше розписує конкурс, висини вкупних средствох яки предвидзени за додзельованє по конкурсу, о тим хто ше може приявиц на конкурс и за хтори наменки, критериюми на хторих ше будзе засновйовац оценьованє приявох на конкурс, односно висина и наменка средствох хтори ше розподзелює, способ и термин за подношенє прияви на конкурс, як и други податки хтори значни за запровадзованє конкурса.

**Член 4.**

Конкурс ше обявює на урядовим интернет боку Покраїнского секретарияту, у «Службених новинох Автономней Покраїни Войводини» и у єдним явним глашнїку хтори закрива цалу територию АП Войводини.

Конкурс мож обявиц и на язикох националних меншинох-националних заєднїцох хтори ше службено хаснує у роботи орґану АП Войводини.

**Член 5.**

Прияву на конкурс ше подноши у писаней форми на єдинственим формуларе хтори ше обявює на интернет боку Покраїнского секретарияту и хтори облапя опис, циль и финансийни план програмней активносци односно проєкту з термином його законченя.

**Член 6.**

Зоз прияву на конкурс ше подноши и шлїдуюцу документацию:

1. фотокопию акта о упису установи школярского стандарду до судского реґистру и
2. фотокопию потвердзеня о порцийним идентификацийним чишлє.

Секретарият затримує право питац од подношителя прияви, по потреби, додатну документацию або информациї.

Нє будзе ше розпатрац нєподполни и нєблагочасни прияви.

**Член 7.**

Покраїнски секретар цо компетентни за роботи образованя (у дальшим тексту: Покраїнски секретар) формує Комисию за запровадзованє конкурса за додзельованє средствох за програмни активносци и проєкти пре дзвиганє квалитету школярского стандарду (у дальшим тексту: Комисия).

Комисия розпатра поднєшени прияви на конкурс.

Комисия утвердзує виполнєносц предписаних условийох на конкурсу.

После розпатраня поднєшених приявох на конкурс, Комисия составя обгрунтоване предкладанє за додзельованє средствох и доручує го Покраїнскому секретарови.

**Член 8.**

Покраїнски секретар розпатра предкладанє Комисиї и з ришеньом одлучує о додзельованю средствох хасновательом.

Ришенє зоз пасуса 1. того члена конєчне.

Ришенє зоз пасуса 1. того члeна зоз табеларним препатрунком у хторим податки о додзельованю средствох ше обявює на интернет презентациї Покраїнского секретарияту.

 Покраїнски секретарият о резултатох конкурса подношительох приявох обвисци и на писани способ, кед преценї же то нєобходно.

**Член 9.**

При розпатраню приявох на конкурс, Комисия да приоритет шлїдуюцим програмним активносцом и проєктом за дзвиганє квалитету школярского стандарду:

* орґанизованю стретнуцох домох школярох у АП Войводини,
* реализациї програмох и проєктох з обласци образованя и воспитаня, култури, уметносци, спорта,
* реализациї рижних манифестацийох,
* уводзеню и отримованю НАССР и ISO стандардох у установох школярского стандарду и
* витворйованю других програмних активносцох и проєктох у функциї дзвиганя уровня школярского стандарду.

**Член 10.**

При оредзованю висини средствох за додзельованє, применює ше шлїдуюци критериюми:

* значносц програмних активносцох односно проєктох за розвой школярского стандарду у АП Войводини;
* число учашнїкох у програмних активносцох и проєктох,
* ступень розвитосци єдинки локалней самоуправи на чиєй териториї ше находзи установа школярского стандарду,
* постоянє других жридлох за финансованє програмних активносцох односно проєктох,
* успишна реализация додзелєних средствох з буджету АП Войводини у предходних рокох зоз дорученим звитом и доказами о наменковим и законїтим хаснованю буджетних средствох,
* же програмну активносц и проєкт преважно мож реализовац у чечуцим буджетним року и
* висина вимаганих средствох за реализацию програмних активносцох односно проєктох.

**Член 11.**

Обовязку за додзельованє средствох Покраїнски секретарият пребера на основи контракта, у смислу закона з яким ше ушорює буджетну систему.

**Член 12.**

Хаснователь длужен додзелєни средства хасновац наменково и законїто, а нєпотрошени средства врациц до буджету АП Войводини.

Хаснователь ма обовязку поднєсц звит о хаснованю средствох, найпознєйше у чаше 15 (петнац) дньох од утвердзеного термину за реализацию наменки за хтору средства додзелєни, зоз припадаюцу документацию хтору оверели одвичательни особи.

Хаснователь ма обовязку достати средства врациц до буджету АП Войводини, кед ше утвердзи же ше средства нє хаснує за реализацию наменки за яку су додзелєни.

Кед хаснователь нє доручи звит зоз пасуса 2. того члена, траци право конкуровац за розподзельованє средствох з новима програмами односно проєктама.

У случаю сумнї же додзелєни средства у дзепоєдних случайох нє хасновани наменково, Покраїнски секретарият поруша поступок пред покраїнским орґаном управи цо компетентни за буджетну инспекцию, пре контролу наменкового и законїтого хаснованя средствох.

**Член 13.**

Тот правилнїк ступа на моц з дньом обявйованя у «Службених новинох Автономней Покраїни Войводини», а будзе поставени и на урядовим интернет боку Покраїнского секретарияту за образованє, предписаня, управу и национални меншини - национални заєднїци.

ПОКРАЇНСКИ СЕКРЕТАРИЯТ ЗА ОБРАЗОВАНЄ, ПРЕДПИСАНЯ, УПРАВУ И НАЦИОНАЛНИ МЕНШИНИ-НАЦИОНАЛНИ ЗАЄДНЇЦИ

Число: 128-451-935/2015-01

Нови Сад, 17. априла 2015. року

Покраїнски секретар,

Михаль Нїлаш, с.р.